Dien Bien Phu
Store norske leksikon,Historie,Verdens historie og samtidshistorie,Asia,Vietnams historie
Dien Bien Phu var en fjellfestning i det nordlige Vietnam, anlagt av franskmennene i 1953 under den første indokinesiske krig som varte fra 1946 til 1954. Den var det viktigste støttepunkt i nord, blant annet med sikte på å avskjære Viet Minh-styrkenes forsyningslinjer gjennom Laos.
Basen ble imidlertid raskt omringet av nordvietnamesiske styrker under Vo Nguyen Giap som satte inn ca. 40 000 mann og tungt artilleri. Dien Bien Phu ble forsvart av 14 000 mann, for det meste fremmedlegionærer. Omtrent samtidig med at forhandlinger ble innledet i Genève i mars 1954 om en avvikling av krigen (se Genèveavtalen 1954), angrep Viet Minh festningen med stor kraft for å skape en gunstig forhandlingsposisjon. De franske styrkenes kapitulasjon 7. mai betydde slutten for det franske koloniveldet i Indokina. Les mer i Store norske leksikon Vietnam Vietnams historie Genèveavtalen 1954 Viet Minh